**Куклено театрално студио „Коко“**

*Духовният живот на детето е пълноценен само тогава, когато то живее в света на игри, приказки, музика, фантазия, творчество. Без това то е изсъхнало цвете.*

*В. Л. Сухомлински*

Образованието трябва да работи в интерес на децата, а не срещу тях. Длъжници сме на новите поколения, защото те се развиват във времето на технологиите и също като тях така бързо и зашеметяващо. Процесът на приобщаване на децата към културата на обществото и изграждане на стил на поведение започва от ранна възраст. Това актуализира редица задачи за педагогическото въздействие за естетическо и нравствено формиране на детската личност. Кукленият театър е едно от средствата, оказващо изключително въздействие за формиране на усет към красивото в поведението на детето. Той вълнува и радва детето, кара го непринудено да откликва прекрасното, както в изкуството, така и в живота. Практическото осъзнаване на основните естетически категории чрез кукления театър е предпоставка за формиране на активна жизнена позиция у деца.

Класната стая, освен за учене, може да се превърне и в извор на забавления. В нея учениците да се чувстват уютно, да са спокойни и уверени, да виждат в училището своето място и то да е тяхната желана територия. Учене чрез „правене“, чрез активно действие от страна на учениците е в пъти по-полезно от обикновеното, от онова стандартно стоене в клас, където учителят говори, а учениците слушат. Слушат, слушат и в един момент това им омръзва, защото се чувстват като зрители в домашен киносалон.

Възприемането на куклите и театъра е важно звено в системата на възпитателна и творческа дейност в началноучилищна възраст. Възприемайки околния свят, детето обогатява представите си за предметите и явленията и задоволява своите познавателни интереси. Художественото възприемане е свързано с изкуството и то предполага както активно участие на мисловните процеси, чувствата, преживяванията, въображението, така и на съответното оценъчно отношение. Чрез кукления театър децата получават освен познавателна информация, така и естетически и нравствени оценки за нещата и явленията от живота. Те развиват способностите си за възприемане - наблюдателност, анализ, сравнение, синтез, стимулират развитието на речта, логическото мислене, въображението и творческата изява.

Трудно може да се посочи друг вид изкуство, което да съперничи на театъра в неговата пълнота, непосредственост, богатство и емоционалност на въздействието. Театърът е сложно синтетично изкуство, в което имат съвсем изразено присъствие и други видове изкуства като литературата, музиката, живописта, танца, архитектурата. Социалните механизми на общуване, като внушение, идентификация, рефлексия, появяващи се във връзка и по време на постановките, формират постепенно у децата онова отношение към изкуството, което заражда у детето първоначално на емоционално равнище. Ролята на педагога нараства най-силно по време на театралното действие. В антрактите или по време на постановката той може да участва в разговори, да задава въпроси на децата, но пряко свързани с конкретното съдържание на гледаното представление. По този начин педагогът освен, че констатира податливостта на децата към внушението, но и поддържа емоционалния фон на възприемане на постановката, засилвайки взаимното влияние между децата чрез техните словесни и не словесни контакти.

Училището ни (ОУ „Проф. Димитър Димов“ – Ловеч) вече три години работи по проект BG051PO001-4.2.05-0001 „Училище за себеутвърждаване и подготовка към европейски хоризонти” – УСПЕХ. Със стартирането на проекта се сформира Куклено театрално студио „Коко“, което се състои от ученици от втори,трети и четвърти клас.

**Целите, които си поставих, са:**

1. Учениците да преодолеят психологическата инерция,

която ще им позволи да се развиват творчески.

Способността да се сравняват, анализират, планират,

определят вътрешни цели, за да се борят за тях.

2. Да се формират качества като доброта, щедрост,

уважение към творчеството на другите.

3. Да се изграждат духовни и морални, художествени и

естетически качества чрез традиционния фолклор и

световна култура.

**Основни принципи за работа в театралната група са:**

1. Принцип на успеха

Всяко дете трябва да се чувства успяло във всяка област на дейност.

2. Принцип на динамиката

Да се даде възможност на децата за активно търсене на литература и сайтове за развитие

на интереси,тяхното място в творческата дейност, да се включват в това,

което харесват.

3. Принцип на демокрацията

Доброволна ориентация към знанието; подбор и обсъждане в екип за

предстоящата работа.

4. Принцип за достъпност

Обучението е построено в съответствие с възрастта и индивидуалните

особености на децата, без интелектуално, физическо и психическо

претоварване.

5. Принцип за яснота

В различни дейности се използват илюстрации, видео и аудио записи.

6. Принцип на системност и последователност

Този принцип дава възможност за по-малко време да се постигнат по-добри

резултати.

**Методи и иновационни подходи**

1. Разяснителен и илюстрационен метод ( илюстрация, демонстрация, видео )

2. Метод за помощ от връстници ( ученици, усвоили материала,

помагат на други ученици )

4. Метод за решаване на проблем ( учителят помага при решаване на

проблема )

5. Метод за търсене на решението ( самите ученици решават проблема, а

учителят заключава )

6. Играта като метод

7. Метод на импровизацията

*Използването на различни форми на работа в театралното*

*студио повишава интереса на учениците към изкуството на театъра*

*и изкуството като цяло.*

**Анализ на постигнати резултати**

1. Минимални – асимилирането на материала е непълно, допускат се съществени грешки

в практическите задачи. Учениците имат изяви на ниво училище.

2. Средни – асимилиране на материала в неговата цялост, като се допускат малки

грешки. Учениците имат изяви на организирани градски и областни тържества.

3. Максимални – материалът е усвоен напълно. Учениците имат високи постижения

( носители на национални и международни награди )

**Постигнати резултати**

1. Децата са със засилено въображение и могат временно да го трансформират

в промяна на поведението си, според мястото и ситуацията.

2. Културна преценка и анализ на собствената работа и работата на другите.

3. Умеят да работят с партньор, с който да създадат образ на героя, да

работят за ролята.

4. Използват необходимите актьорски умения: да си взаимодействат свободно с

партньор, да се действа при дадените обстоятелства, да се импровизира, да се

съсредоточат, включва се емоционалната памет, общуване с публиката.

5. Притежават необходимите умения, като пластична изразителност и дикция.

6. Децата активно развиват индивидуалния си талант, за да работят за една обща кауза-

проектирането и изработването на кукли, декори, запис на песни и текстове.

7. Участие в училищни и извън училищни организирани мероприятия.

**Ефективност на дейността на Куклено театрално студио „Коко“**

Дейността на студиото се осъществява през свободното време на учениците за неформално учене, за учене чрез забавление, за учене чрез използване на личните впечатления и опит за създаване на трайни знания и натрупване на компетентности. Занятията се провеждат в рамките на ИИД, обикновено след учебните часове.

*Автор: Иван Банев – старши учител*

*ОУ „Проф. Димитър Димов” – Ловеч*

*0898480720*

e-mail [iv.banev@abv.bg](mailto:iv.banev@abv.bg)